forvaring
Forvaring, tidsubestemt internering, strafferetlig særforanstaltning, der kan anvendes over for lovovertrædere, som er særlig farlige for andre. Prøveudskrivning eller ophævelse af sanktionen kan kun ske ved retskendelse. Straffeloven § 70 forudsætter, at forvaring kun sjældent anvendes, og dom til forvaring afsiges da også kun i få tilfælde årligt, fortrinsvis i tilfælde af gentagen, grov sædelighedskriminalitet.
Forvaringsdømte anbringes som regel på Anstalten ved Herstedvester, et fængsel med særligt uddannet behandlingspersonale. Her er der i almindelighed anbragt 15-20 forvaringsdømte.
Indtil 1973 blev en sanktion med betegnelsen psykopatforvaring eller forvaring tillige anvendt over for berigelseskriminelle.
Se også Kriminalforsorgen og særforanstaltninger.